<classify> MHANDISI Mwandamizi wa mitambo katika kitengo cha usafi rishaji umeme mkubwa katika Shirika la Umeme nchini Tanesco, Neema Mushi amesema kutokana na ongezeko la matumizi ya umeme katika eneo la Kipawa jijini Dar es Salaam, shirika hilo limelazimika kuongeza njia ya pili ya umeme.Akizungumza na gazeti hili katika eneo la Kipawa wakati wafanyakazi wa Tanesco wakipandisha waya wa umeme mkubwa, Mushi alisema umeme unaovutwa eneo hilo unatokea eneo la Ubungo ukiwa na uwezo wa kubeba kilovolti 132.Mhandisi huyo alisema uamuzi wa kuongeza njia hiyo ya pili unatokana na mahitaji yaliyoongezeka maeneo ya kuanzia katikati ya Ubungo, Kisarawe na Gongo la Mboto, ambayo yanasababishwa na ongezeko la viwanda na makazi ya watu.Ongezeko hili la umeme pia litasaidia katika matumizi ya treni ya kisasa inayotumia umeme mkubwa na matumizi ya jengo jipya la Terminal 111 la Uwanja wa Ndege wa Kimataifa wa Julius Nyerere JNIA uliopo katika eneo hilo, alisema.Alisema mradi huo ulianza kutekelezwa rasmi kuanzia Septemba 18, mwaka huu na ukitarajiwa kukamilika Novemba, mwaka huu na kuwa utakuwa umekamilisha eneo hilo kuwa na umeme wa uhakika na wa kutosha.Hata hivyo, alisema uwekaji wa waya huo utasababisha baadhi ya maeneo kukatiwa umeme mara mbili kwa wiki, yaani siku ya Jumanne na Jumatano kwa muda wote wa utekelezaji wa mradi huo.Mushi aliwaomba radhi wakazi wa maeneo ambayo yatakatiwa umeme katika kipindi hicho, huku akitaja maeneo yatakayoathirika kuwa ni baadhi ya maeneo ya Ubungo, Kipawa, Luganzila na baadhi ya sehemu ya Temeke.Kukatika huku kwa umeme ni katika kuhakikisha wateja wanapata huduma ya uhakika na yenye kuwafikia wateja wengi zaidi katika kiwango kilicho bora zaidi, alisema Mushi.Alisema mradi huo wa kupachika upande wa pili wa umeme wa kilovolti kubwa, unafanywa na Tanesco yenyewe bila ya kuwatumia wakandarasi wa nje. Wafanyakazi wanaofanya kazi eneo hilo ni wale waliotoka mikoa tofauti, kwa ajili ya kushirikiana katika kazi hii, kufahamiana na kuongeza ujuzi katika kazi, alisema Mushi. Alitaja mikoa ambayo wafanyakazi wa mradi huo wametoka ni Dodoma, Singida, Pwani, Dar es Salaam, Iringa na Tanga.  <topic>: KITAIFA 